Pere Ištvančić

**Pere Ištvančić** (Subotica, 8. rujna 1975.) hrvatski je akademski glazbenik i skladatelj bunjevačkog podrijetla. Brat je filmskoga i TV redatelja Branka Ištvančića.

## Biografija

Pere Ištvančić osnovnu je školu pohađao i završio u Tavankutu, a srednju glazbenu u Subotici. Za vrijeme osnovnoga i srednjoškolskoga obrazovanja bio je član Subotičkog tamburaškog orkestra. Potom je studirao i diplomirao glazbenu kulturu na Muzičkoj akademiji u Zagrebu. Poslije studija zaposlio se kao glazbenik u Ansamblu narodnih plesova i pjesama Hrvatske LADO, gdje je od 2003. do 2008. bio i voditelj orkestra. Od 2008. zaposlen je u Tamburaškom orkestru Hrvatske radiotelevizije kao kontrabasist. S oba je spomenuta orkestra do danas nastupao na zapaženim koncertima u Hrvatskoj i svijetu te sudjelovao u mnogobrojnim snimanjima za radio i televiziju. Djeluje i kao glazbeni producent, studijski glazbenik, aranžer i skladatelj. Do danas je skladao glazbu za više od 30 dokumentarnih filmova poznatih hrvatskih redatelja, primjerice Branka Ištvančića, Silvija Mirošničenka, Irene Škorić, Nenada Puhovskog, Mira Brankovića, Ante Marića, Gordana Stojića, Dražena Piškorića i drugih. Stalni je član zagrebačkih vokalno-instrumentalnih sastava *Kužiš stari moj* i *Zapadni kolodvor* te Tamburaškog orkestra *Zvonari* iz Đakova.

## Popis djela (izbor)
### Tamburaške i popularne skladbe
* *Bunjevačka sićanja*
* *Polja milosti*
* *Senjicu senjala*
* *Slavonija*
* *Tambura je sve što imam*
* *Utisni lik svoj Isuse*

### Filmska glazba

* *[[Plašitelj kormorana]]* – dokumentarni film, režija: Branko Ištvančić, HRT i Zagreb film, 1998.
* *Zamrznuti kadar* – igrani film, režija: Branko Ištvančić, HRT, 1999. 
* *Željeznicu već guta daljina* – dokumentarni film, režija: Branko Ištvančić, HRT, 2000. 
* *Čelični zagrljaj* – dokumentarni film, režija: Branko Ištvančić, HRT, 2001. 
* *Snovi na peronu djetinjstva* – dokumentarni film, režija: Silvio Mirošničenko, Factum, 2001.
* *Lovac na puhove* – dokumentarni film, režija: Branko Ištvančić, HRT, 2002.
* *Čuvar tegljača* – dokumentarni film, režija: Silvio Mirošničenko, Factum, 2002. 
* *Tajanstvena Hrvatska* (serijal) – dokumentarni film, režija: Gordan Stojić, HRT, 2003.
* *Vedran* – dokumentarni film, režija: Miro Branković, HRT, 2003. 
* *Lica obilježena vremenom* – dokumentarni film, režija: Silvio Mirošničenko, HRT, 2004. 
* *Ophodar pruge* – dokumentarni film, režija: Silvio Mirošničenko, HRT, 2004.
* *Palatucci, riječki Schindler* – dokumentarni film, režija: Gordan Stojić, HRT, 2005.
* *[[Draga Gospa Ilačka]]* – dokumentarni film, režija: Branko Ištvančić, Artizana & Udruga Dr. Ante Starčević (Tovarnik), 2010. 
* *[[Od zrna do slike]]* – dokumentarni film, režija: Branko Ištvančić, Olimp produkcija Zagreb i HRT, 2011. 
* *[[Brda 21000 Split]]* – dokumentarni film, režija: Silvio Mirošničenko, Artizana, 2012.

## Nagrade i priznanja
*2010. – Trsat: *1. Festival hrvatskih vjerskih filmova*, nagrada za najbolju glazbu u filmu *[[Draga Gospa Ilačka]]* 
*2010. – Subotica: prva nagrada na *[[Festival bunjevački pisama#X. Festival bunjevački’ pisama|X. Festivalu bunjevački’ pisama]]* za skladbu *Tambura je sve što imam* 

## Izvori

## Vanjske veze
*HDS ZAMP: Pere Ištvančić (popis djela)
*DISCOGS: Pere Ištvančić (diskografija)